# Kaposvár Megyei Jogú Város

#### JEGYZŐJE

#### 

1. változat

### ELŐTERJESZTÉS

**a pénzbeli és természetben nyújtott települési támogatásokról szóló**

**6/2015.(II.27.) önkormányzati rendelet módosításáról**

Kaposvár Megyei Jogú Város Közgyűlése a 2016. decemberi ülésén tárgyalta és fogadta el a pénzbeli és természetben nyújtott települési támogatásokról szóló 6/2015.(II.27.) önkormányzati rendeletének (a továbbiakban: R.) módosítását.

A kaposvári letelepedést segítő egyes önkormányzati rendeletek módosításáról szóló 58/2016.(XII.13.) önkormányzati rendelettel több új szociális ellátási formát vezetett be, többek között a szakemberek települési támogatását is, valamint meghatározta azok jogosultsági feltételeit.

Ennek értelmében, a helyi rendeletünk szerint szakemberek települési támogatására – egyéb feltételek fennállása mellett – az a hiányszakmában elhelyezkedett fiatal szakember jogosult, akinek munkabérét a munkáltatója a mindenkori minimálbér 150 %-ában (jelenleg 191.250,-Ft-ban), középfokú végzettséget igénylő munkakör esetén a mindenkori garantált bérminimum legalább 150 %-ában (jelenleg 241.500,-Ft-ban) határozta meg.

A rendeletben foglaltak szerint hiányszakmának minősül, ha a munkáltató az adott munkakör betöltésére tartósan, de legalább 6 hónapig nem talált megfelelő végzettségű személyt annak ellenére, hogy a helyi foglalkoztatási szerv felé a munkaerőigényét bejelentette, a munkakör betöltése érdekében az általa fizetendő munkabért a fentiek szerint határozta meg és megfelelő végzettségű szakembert a helyi foglalkoztatási szerv a fenti határidőn belül nem tudott kiközvetíteni.

A támogatás bevezetésének a célja az volt, hogy a 35. évnél fiatalabb, a hiányszakmának megfelelő szakképesítéssel rendelkező szakemberek városunkban a helyi gazdaság számára hiányszakmának minősülő munkakörben helyezkedjenek el.

Fontosnak tartottuk továbbá, hogy a tartósan üres álláshelyek betöltése érdekében a munkáltató szintén tegyen erőfeszítéseket, és a szakemberek munkabérét a mindenkori minimálbér, illetve garantált bérminimum összegénél magasabb összegben biztosítsa.

A szakemberek települési támogatását szabályozó önkormányzati rendelet elfogadásával egyidőben Magyarország Kormánya a 430/2016. (XII.15.) Korm. rend. 2017. január 01. napján hatályba lépett rendeletével jelentősen megemelte a mindenkori minimálbér és a garantált bérminimum összegét.

A minimálbér havi összege 2016. évben 111.000,-Ft volt, mely 2017. évben 127.500,-Ft-ra emelkedett, 2018. évre ezen összeg a jelenlegi szabályozás szerint 138.000,-Ft lesz.

A garantált bérminimum havi összege 2016. évben 129.000,-Ft volt, mely 2017. évben 161.000,-Ft-ra, 2018. évre 180.500,-Ft-ra módosult.

Megítélésünk szerint a minimálbér és a garantált bérminimum jelentős emelkedése mellett, a legalább 150 %-ban meghatározott munkabér biztosítása indokolatlanul nagy anyagi terhet róhat a munkáltatókra a szakemberek támogatása szempontjából.

Annak érdekében azonban, hogy ezen támogatás a hiányszakmák betöltését továbbra is segítse, javasoljuk a korábban meghatározott 150 % csökkentését, alacsonyabb mérték meghatározását. Megítélésünk szerint ez 120 % lenne, mely még a munkáltatók számára is elfogadható mérték lehet.

A minimálbér, illetve a garantált bérminimum 120 %-ának havi összege a 2017., 2018. éveket tekintve az alábbiak szerint alakul:

Minimálbér esetében: 2017. évben 153.000,-Ft, 2018. évben 165.600,-Ft.

A garantált bérminimum esetében: 2017. évben 193.200,-Ft, 2018. évben 216.600,-Ft.

Fentiek érdekében tettünk javaslatot a rendelet 1. és 2.§-ában a szakemberek települési támogatásának megállapítására vonatkozó ezen feltételek módosítására.

Kérjük a Tisztelt Közgyűlést, hogy az előterjesztést megtárgyalni és a rendelettervezetet elfogadni szíveskedjen.

**Kaposvár, 2017. április 20.**

**dr. Csillag Gábor**

**jegyző**

Kaposvár Megyei Jogú Város Önkormányzatának

…/2017.(……)

önkormányzati rendelete

**a pénzbeli és természetben nyújtott települési támogatásokról szóló**

**6/2015.(II.27.) önkormányzati rendelet**

**m ó d o s í t á s á r ó l**

Kaposvár Megyei Jogú Város Közgyűlése a szociális igazgatásról és szociális ellátásokról szóló többször módosított 1993. évi III. törvény 132.§ (4) bekezdés g.) pontjában kapott felhatalmazás alapján, Magyarország helyi önkormányzatairól szóló 2011.évi CLXXXIX. törvény 13.§ (1) bekezdés 8 a.) pontjában meghatározott feladatkörében eljárva a következőket rendeli el:

1. **§**

A pénzbeli és természetben nyújtott települési támogatásokról szóló 6/2015.(II.27.) önkormányzati rendelet (a továbbiakban: R.) 2.§ q) pontja helyébe a következő rendelkezés lép:

„q) hiányszakmának minősül: ha a munkáltató az adott munkakör betöltésére tartósan, de legalább 6 hónapig nem talált megfelelő végzettségű személyt annak ellenére, hogy a helyi foglalkoztatási szerv felé a munkaerőigényét bejelentette, a munkakör betöltése érdekében az általa fizetendő munkabért a minimálbérnél, vagy középfokú végzettséget igénylő munkakör esetén a garantált bérminimumnál magasabb összegben – legalább azok **legalább** **120%-ában** – határozta meg és megfelelő végzettségű szakembert a helyi foglalkoztatási szerv a fenti határidőn belül nem tudott kiközvetíteni.”

1. **§**

A R. 32/A.§ (1) bekezdés e.) pontja helyébe a következő rendelkezés lép:

„e) munkáltatója a munkabérét a mindenkori minimálbér **legalább** **120 %-ában**, középfokú végzettséget igénylő munkakör esetén a mindenkori garantált bérminimum **legalább** **120 %-ában** állapította meg.”

1. **§**

Ez a rendelet 2017. május 1-jén lép hatályba, rendelkezéseit a folyamatban lévő ügyekben is alkalmazni kell.

**Kaposvár, 2017. április 27.**

**Szita Károly dr. Csillag Gábor**

polgármester jegyző

**TÁJÉKOZTATÓ AZ ELŐZETES HATÁSVIZSGÁLAT EREDMÉNYÉRŐL**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rendelet-tervezet címe:** | Kaposvár Megyei Jogú Város Önkormányzatának a pénzbeli és természetben nyújtott települési  támogatásokról szóló 6/2015.(II.27.) önkormányzati rendelet módosításáról | | | | | | | |
| **Rendelet-tervezet valamennyi jelentős hatása, különösen** | | | | | | | | |
| Társadalmi, gazdasági  hatás: | | | Költségvetési hatás: | Környezeti, egészségügyi  következmények: | | Adminisztratív  terheket  befolyásoló hatás: | Egyéb hatás: | |
| A helyi gazdaságot kívánja támogatni  azzal, hogy a számukra fontos szakképesítéssel rendelkező  fiatal szakemberek részére támogatást nyújt. | | | A jelenlegihez képest több önkormányzati forrás szükséges. | növekszik | | Nincs | nincs | |
| **A rendelet megalkotása szükséges, mert: Ö**nkormányzatunk kiemelt fontosságúnak tartja a város népességmegtartó erejének megőrzését,  a hiányszakmák kialakulásának enyhítését. | | | | | | | | |
| **A rendelet megalkotásának elmaradása esetén várható következmények:** A helyi gazdaság szereplői számára fontos hiányszakmával rendelkező fiatal szakemberek nem motiváltak a városban történő munkavállalásra. | | | | | | | | |
| **A rendelet alkalmazásához szükséges feltételek:** | | | | | | | | |
| Személyi:  Rendelkezésre áll | | Szervezeti:  Rendelkezésre áll | | | Tárgyi:  Rendelkezésre áll | | | Pénzügyi:  Rendelkezésre áll |